Κανονισμός (ΕΚ) αριθ. 2181/2001 της Επιτροπής

της 9ης Νοεμβρίου 2001

για την τροποποίηση του κανονισμού (ΕΟΚ) αριθ. 563/82 σχετικά με το κριτήριο διάκρισης σφαγίων νεαρών αρρένων μη ευνουχισμένων βοοειδών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγορών στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 1512/2001(2),

τον κανονισμό (ΕΟΚ) αριθ. 1208/81 του Συμβουλίου, της 28ης Απριλίου 1981, γαι τη διαπίστωση των τιμών αγοράς των χονδρών βοοειδών σύμφωνα με την κοινοτική κλίμακα κατατάξεως σφαγίων(3), όπως τροποποιήθηκε τελευταία από τον κανονισμό (ΕΟΚ) αριθ. 1026/91(4), και ιδίως το άρθρο 3 παράγραφος 1,

Εκτιμώντας τα ακόλουθα:

(1) Το άρθρο 2 του κανονισμού (ΕΟΚ) αριθ. 563/82 της Επιτροπής, της 10ης Μαρτίου 1982, περί λεπτομερειών εφαρμογής του κανονισμού (ΕΟΚ) αριθ. 1208/81 του Συμβουλίου για τη διαπίστωση των τιμών αγοράς των χονδρών βοοειδών σύμφωνα με την κοινοτική κλίμακα κατατάξεων σφαγίων(5), όπως τροποποιήθηκε τελευταία από τον κανονισμό (ΕΟΚ) αριθ. 2090/93(6), θεσπίζει κριτήρια για τη διάκριση των σφαγίων νεαρών αρρένων ζώων που δεν έχουν υποστεί ευνουχισμό ηλικίας μικρότερης των δύο ετών και των σφαγίων των ζώων μεγαλύτερης ηλικίας με βάση το βαθμό οστεοποιήσεως ορισμένων σπονδύλων.

(2) Ο κανονισμός (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και όσον αφορά την επισήμανση του βοείου κρέατος και των προϊόντων με βάση το βόειο κρέας καθώς και για την κατάργηση του κανονισμού (ΕΚ) αριθ. 820/97 του Συμβουλίου(7) θεσπίζει σύστημα ατομικής αναγνώρισης και καταγραφής των βοοειδών το οποίο επιτρέπει να παρακολουθείται οποιοδήποτε βοοειδές καθόλη τη διάρκεια της ζωής του.

(3) Για τους λόγους νομοθετικής και συνέπειας επικαιροποίησης, κρίνεται σκόπιμο να τροποποιηθεί το κριτήριο διάκρισης που προβλέπεται στο άρθρο 2 του κανονισμού (ΕΟΚ) αριθ. 563/82 λαμβάνοντας εφεξής ως βάση, για την επαλήθευση, τις πληροφορίες σχετικά με την ηλικία των ζώων που διατίθενται στο πλαίσιο του συστήματος αναγνώρισης και καταγραφής ζώων που έχει θεσπιστεί στα κράτη μέλη σύμφωνα με τις διατάξεις του τίτλου Ι του κανονισμού (ΕΚ) αριθ. 1760/2000 για τη διάκριση των σφαγίων μη ευνουχισμένων νεαρών αρρένων βοοειδών ηλικίας μικρότερης των δύο ετών.

(4) Κρίνεται απαραίτητο να καθοριστεί μια αρκετά παρατεταμένη προθεσμία εφαρμογής ώστε τα κράτη μέλη να προσαρμοστούν στο νέο σύστημα.

(5) Τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΟΚ) αριθ. 563/82 αντικαθίσταται από το ακόλουθο κείμενο: "Άρθρο 2

Για την εφαρμογή του άρθρου 3 παράγραφος 1 του κανονισμού (ΕΟΚ) αριθ. 1208/81, η διάκριση μεταξύ των σφαγίων των νεαρών μη ευνουχισμένων αρρένων ζώων ηλικίας μικρότερης των δύο ετών και των σφαγίων των υπολοίπων μη ευνουχισμένων αρρένων ζώων στηρίζεται στην ηλικία του ζώου, η οποία εξακριβώνεται από τις πληροφορίες που διατίθενται στο πλαίσιο του συστήματος αναγνώρισης και καταγραφής βοοειδών που έχει θεσπιστεί στα κράτη μέλη σύμφωνα με τις διατάξεις του τίτλου Ι του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου(8)."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Νοεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 201 της 26.7.2001, σ. 1.

(3) ΕΕ L 123 της 7.5.1981, σ. 3.

(4) ΕΕ L 106 της 26.4.1991, σ. 2.

(5) ΕΕ L 67 της 11.3.1982, σ. 23.

(6) ΕΕ L 190 της 30.7.1993, σ. 9.

(7) ΕΕ L 204 της 11.8.2000, σ. 1.

(8) ΕΕ L 204 της 11.8.2000, σ. 1.